ბეთ ბერსი

ბეთ ბერსი ( დ. 26 დეკემბერი, 1985) ამერიკელი მსახიობი განსაკუთრებით ცნობილია კაროლაინ ჩენინგის როლით CBS-ის კომედიურ სერიალში 2 გაუბედურებული გოგო (2 Broke Girls), რომელიც ექვსი სეზონის განმავლობაში მიმდინარეობდა. ამ როლით ბერსმა ბევრი დადებითი შეფასება და Teen Choice-ისა და People's Choice-ის ჯილდოებზე ნომინაციები მიიღო. კინოში მისი დებიუტი 2009 წელს შედგა კომედიურ ფილმში American Pie Presents: The Book of Love. შემდეგ ტელესერიალებშიც ითამაშა. სერიალ 2 გაუბედურებული გოგოს დასრულების შემდეგ ბერსმა კინოში დაბრუნება სცადა და მონაწილეობა მიიღო ფილმებში Chasing Eagle Rock და Hello, My Name Is Doris (ორივე 2015 წელს). 2013 წელს მან გაახმოვანა ქერი უილიამსი ანიმაციურ ფილმში Monsters University, ხოლო მუჩი — სერიალში Home: Adventures with Tip & Oh. 2018 წელს ბეთ ბერსი დაბრუნდა ტელევიზიაში და დაიწყო მონაწილეობა CBS-ის კიდევ ერთ სერიალში მეზობლები (The Neighborhood), სადაც გემა ჯონსონის როლს ასრულებს.

გარდა სამსახიობო კარიერისა, ბეთ ბერსი ასევე ავტორია თვითდახმარების წიგნის და ახალგაზრდული ვებკომიქსის Dents-ის თანაავტორი. ის აქტიურადაა ჩართული ქველმოქმედებაში, არის ორგანიზაცია SheHerdPower Foundation-ის დამფუძნებელი, რომელიც სექსუალური ძალადობის მსხვერპლ ქალებს დახმარებას და მხარდაჭერას სთავაზობს.

ადრეული ცხოვრება
ბეთ ბერსი დაიბადა ლანკასტერში, პენსილვანიის შტატში. ის არის დევიდ ბერსისა (საუნივერსიტეტო ადმინისტრატორი) და მორინ ბერსის (პირველი კლასის მასწავლებელი) უფროსი ქალიშვილი. ჰყავს და, რომელიც მასზე ექვსი წლით უმცროსია. 1989 წელს მისი ოჯახი ჯერ სპრინგფილდში (ვირჯინია), შემდეგ კი ლინჩბურგში გადავიდა, სადაც გაიზარდა. თეატრში თამაში ოთხი წლიდან დაიწყო და ბავშვობაში ფეხბურთსაც თამაშობდა. სწავლობდა E.C. Glass High School-ში.

15 წლის ასაკში ბეთ ბერსი ოჯახთან ერთად გადავიდა მარინ ქაუნთიში, კალიფორნიაში. 2001 წელს ის სწავლას იწყებს Tamalpais High School-ში, სადაც მოხვდა სკოლისთვის ცნობილი დრამის პროგრამაში. 2004 წელს ამ სკოლაში სწავლა დაასრულა.  შემდეგ სწავლობდა სან-ფრანცისკოს American Conservatory Theater-ში და მონაწილეობა მიიღო ისეთ წარმოდგენებში, როგორიცაა მიუზიკლი Dangling Conversations: The Music of Simon and Garfunkel, ასევე სპექტაკლები Korczak's Children და A Bright Room Called Day. მას კლასიკური ვოკალის პროფესიული მომზადება ჰქონდა.

2004 წელს ბეთ ბერსი ლოს-ანჯელესში გადავიდა, კალიფორნიაში, რათა სწავლა გაეგრძელებინა UCLA-ს თეატრის, კინოსა და ტელევიზიის სკოლაში. 2005 წელს მან სენდის როლი შეასრულა მიუზიკლ Grease-ის დადგმაში, რომელიც სან-ფრანცისკოს Ray of Light Theatre-ში გაიმართა, ხოლო 2006 წელს მის მარინ ქაუნთის ტიტული მოიპოვა.

ბოლოსწინა კურსიდან დაიწყო ქასთინგებზე სიარული და 2008 წელს დაამთავრა უნივერსიტეტი კრიტიკული კვლევების ბაკალავრის ხარისხით. კოლეჯის დასრულების შემდეგ ბერსს მიენიჭა Young Musician's Foundation-ის ვოკალის სტიპენდია. 

კარიერა
ბეთ ბერსმა თავისი პირველი კინოროლი მიიღო თინეიჯერულ კომედიაში American Pie Presents: The Book of Love, რომლის გადაღებებიც ვანკუვერში შვიდი კვირის განმავლობაში მიმდინარეობდა 2009 წლის მარტიდან. ეს იყო American Pie-ის სერიის მეშვიდე ფილმი, რომელიც პირდაპირ ვიდეოფორმატით გამოვიდა 2009 წლის 22 დეკემბერს. შემდეგ მონაწილეობა მიიღო დამოუკიდებელ კომედიაში Adventures of Serial Buddies, რომელიც მოუხერხებელი სერიული მკვლელების ჯგუფზეა და რომლის პროდიუსერიც ტელეწამყვანი მარია მენუნოსი იყო. ფილმში ასევე მონაწილეობდნენ კრისტოფერ ლოიდი, ქეთი ლი გიფორდი და არტი ლენგი. 2010 წლის ბოლოს ბერსმა კიდევ ერთ დამოუკიდებელ ფილმში, Route 30, Too!, მიიღო მონაწილეობა, რომელიც ჩემბერსბურგში, პენსილვანიაში გადაიღეს და სადაც მან უცხოპლანეტელი გოგონას როლი შეასრულა.

ბეთ ბერსმა სატელევიზიო კარიერა დაიწყო მცირე როლებით სერიალებში NCIS: Los Angeles და Castle (ABC). 2011 წელს, როდესაც ის მუშაობდა ძიძად და ასევე თეატრში Geffen Playhouse (ვესტვუდში), მას მიეცა შესაძლებლობა, მიეღო მონაწილეობა CBS-ის კომედიური სერიალის 2 Broke Girls ქასთინგში. როლზე დამტკიცებამდე ბერსმა შვიდი მოსმენა გაიარა. 
სერიალში ის ასრულებს კეროლაინ ჩენინგის როლს მანჰეტენის Upper East Side-დან მომავალი მდიდარი მემკვიდრე, რომელიც იძულებულია ბრუკლინში, დაინერში ოფიციანტად იმუშაოს მას შემდეგ, რაც მისი მამა ფინანსურ დანაშაულში დააპატიმრეს.  მისი პერსონაჟი უორტონის ბიზნესსკოლის კურსდამთავრებულია და პარტნიორობას უწევს მაქსს (კეტ დენინგსს), სხვა ოფიციანტს, რათა ერთად წამოიწყონ ბიზნესი. 

მინი|ფილმში „2 Broke Girls“ მონაწილეობენ კეტ დენინგსი და ბერსი, People's Choice Awards-ის 38-ე დაჯილდოებაზე, 2012 წლის 11 იანვარს.

სერიალი შექმნეს კომიკოსმა უიტნი კამინგსმა და Sex and the City-ის პროდიუსერმა მაიკლ პატრიკ კინგმა.  2016 წლის მარტში CBS-მა სერიალი მეექვსე სეზონისთვის განაახლა. ხოლო 2017 წლის 12 მაისს, ექვსი სეზონის შემდეგ, სერიალი ოფიციალურად დახურა.

2013 წელს ბეთ ბერსი გამოჩნდა რეალითი შოუში It's a Brad, Brad World, რომელიც მოდის სტილისტ ბრედ გორესკის შესახებ მოგვითხრობს და Bravo-ს ეთერში გადიოდა.  იმავე წელს ის წამყვანი იყო Academy of Country Music Awards-ის ცერემონიალზე. ბერსმა გაახმოვანა პერსონაჟი სტუდენტი კერი უილიამსი ანიმაციურ ფილმში Monsters University, რომელიც არის 2001 წლის ფილმის Monsters, Inc.-ის პრიქველი და Disney/Pixar-ის მიერ არის შექმნილი. მოგვიანებით მან ითამაშა დამოუკიდებელ კომედიაში Hello, My Name Is Doris, სადაც მის პარტნიორებად სალი ფილდი და მაქს გრინფილდი წარდგნენ. ფილმი მაიკლ შოუვალტერმა გადაიღო. ბეთ ბერსი და კეტ დენინგსი ერთად წარადგენდნენ 40-ე People's Choice Awards-ს, სადაც ბერმა იმღერა მაილი საირუსის ცნობილი ჰიტი "Wrecking Ball".  მან ასევე არაერთხელ იმღერა სერიალებში 2 Broke Girls და The Neighborhood.

ბეთ ბერსმა მანჰეტენის სცენაზე დებიუტი 2016 წლის ივნისში მოახდინა Lucille Lortel Theatre-ში, ჰოლი ფაიფერის კომედიურ პიესაში — A Funny Thing Happened on the Way to the Gynecologic Oncology Unit at Memorial Sloan-Kettering Cancer Center of New York City.
2016 წლიდან 2019 წლამდე ბერსმა ბავშვობის მეგობარ მეტ დოილთან ერთად შექმნა ახალგაზრდებისთვის განკუთვნილი ვებკომიქსი Dents. ეს ნამუშევარი შთაგონებულია X-Men-ის კომიქსებით და ისეთ თემებს ეხება, როგორიცაა სექსუალობა, ფემინიზმი და გარემოს დაცვა. 2017 წლის მაისში ბერსმა გამოსცა წიგნი The Total Me-Tox: How to Ditch Your Diet, Move Your Body & Love Your Life, სადაც ის თავისი პირადი გამოცდილებით გვიზიარებს გზას ჯანმრთელობისა და ბედნიერებისკენ. 2018 წლიდან ბეთ ბერსი CBS-ის სერიალში The Neighborhood გემა ჯონსონის როლს ასრულებს.

ფილანტროპია
კოლეჯში სწავლის პერიოდში ბეთ ბერსი მოხალისედ მუშაობდა ორგანიზაციაში Children of the Night, რომელიც ეხმარება სექსუალური ექსპლუატაციის მსხვერპლ ბავშვებს. 

მოგვიანებით მან დააარსა ფონდი SheHerdPower Foundation, რომელიც თერაპიის ფორმად ქალებს ცხენებთან ურთიერთობას სთავაზობს ორგანიზაცია ემსახურება სექსუალური ძალადობის მსხვერპლ ქალთა რეაბილიტაციას.

პირადი ცხოვრება
ბეთ ბერსი და მსახიობმა მაიკლ გლადისი 2016 წლის 10 ივლისს ექვსწლიანი ურთიერთობის შემდეგ დაინიშნენ.] მათ ერთად ითამაშეს მოკლემეტრაჟიან ფილმში The Argument 2012 წელს, რომელიც კომედიური ვებსაიტისთვის Funny or Die იქნა გადაღებული. 2018 წლის 21 ივლისს მათ იქორწინეს Moose Creek Ranch-ზე, ვიქტორში, აიდაჰოში, ჯეკსონ ჰოლის მიმდებარედ. მათ ჰყავთ ქალიშვილი, რომელიც 2022 წელს დაიბადა. დაბადების ზუსტი თარიღი არ განიხილებოდა, თუმცა ბერსმა სიახლე 13 ივნისს ინსტაგრამზე გამოაცხადა. ბეთი დიდი გულშემატკივარია ქანთრი მუსიკის და მონაწილეობდა ACM, CMT და CMA Awards-ის დაჯილდოებაზე, ასევე ჩნდებოდა Lady A-ს ჰიტის Downtown მუსიკალურ ვიდეოში და შემდეგ მათთან მეგობრობაც დაიწყო. 2020 წელს დაიწყო პოდკასტი Harmonics with Beth Behrs, სადაც ის ინტერვიუებს აძლევს ქანთრი და ბლიუგრას მუსიკოსებს და ავტორებს, მათ შორის: გლენონ დოილი, გიტა ნოვოტნი, მიკი გაიტონი, ბრენდი კარლაილი, ტიჩინა არნოლდი, ალისონ რასელი და მერი გოთიერი.

2011 წელს ბეთ ბერსმა დაიწყო ცხენის თერაპიის კურსი, რათა შეემსუბუქებინა პანიკის შეტევები და შფოთვა, რაც თინეიჯერობიდან ჰქონდა..

სქოლიო

კატეგორია:ამერიკელი ქალები
კატეგორია:ამერიკელი ქალი მსახიობები
კატეგორია:ცოცხალი ადამიანები